Document ID: 32011R1353

A BIZOTTSÁG 1353/2011/EU VÉGREHAJTÁSI RENDELETE
(2011. december 20.)
az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikkére,
mivel:
(1)
Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet (2) 70. cikkének [(4c)] bekezdése lehetővé teszi az EMVA-hozzájárulás mértékének legfeljebb 95 %-ra való emelését a pénzügyi stabilitás tekintetében súlyos nehézségekkel küzdő tagállamok esetében.
(2)
Annak érdekében, hogy a tagállamok a lehető leghamarabb igénybe vehessék a megnövelt társfinanszírozási rátát, azonnali hatállyal ki kell igazítani a 883/2006/EK bizottsági rendeletben (3) előírt, az EMVA-számlák keretében az uniós hozzájárulás kiszámítására vonatkozó szabályokat.
(3)
A 883/2006/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a mezőgazdasági alapok bizottságának véleményével,
ELFOGADTA EZT A RENDELETET:
1. cikk
A 883/2006/EK rendelet 17. cikkének (1) bekezdése a következő albekezdéssel egészül ki:
„Az első albekezdéstől eltérve az 1698/2005/EK rendelet 70. cikkének [(4c)] bekezdése szerint módosított vidékfejlesztési programok esetében az uniós hozzájárulást az említett rendelet 70. cikkének [(4c)] bekezdése szerinti eltérés alkalmazásának időtartama alatt a referencia-időszak utolsó napján érvényben lévő finanszírozási terv alapján kell kiszámítani. Az utolsó olyan referencia-időszakra vonatkozóan, amikor az 1698/2005/EK rendelet 70. cikkének [(4c)] bekezdésében említett eltérés alkalmazandó, a 16. cikkben említett kiadásigazoló nyilatkozatban elkülönítve kell feltüntetni az eltérés alkalmazásának megszűnése előtt és után felmerült kiadásokat. Az e referencia-alidőszakokra vonatkozóan fizetendő uniós hozzájárulást az egyes referencia-alidőszakokban érvényben lévő finanszírozási tervek alapján kell kiszámítani.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. december 20-án.

Labels: 15
19